ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3664/97 υποβολή: Honσrio Novo (GUE/NGL) προς την Επιτροπή (19 Νοεμβρίου 1997)

Θέμα: Επέκταση της αποκλειστικής αλιευτικής ζώνης στη Μεσόγειο

Όπως έχει ανακοινωθεί, η Ισπανική κυβέρνηση αποφάσισε πρόσφατα να επεκτείνει κατά 50 ναυτικά μίλια την αποκλειστική της αλιευτική ζώνη στη Μεσόγειο.

Θα μπορούσε η Επιτροπή να αναφέρει, σε ποια νομική βάση του διεθνούς και/ή του κοινοτικού δικαίου στήριξε την απόφασή της αυτή η Ισπανική κυβέρνηση;

Θα μπορούσε επίσης η Επιτροπή να διευκρινίσει εάν η συγκεκριμένη απόφαση εξαιρεί από τη νέα αυτή ζώνη αλιείας όλα τα μη-ισπανικά αλιευτικά σκάφη, επίσης δε εάν η απόφαση αυτή απαγορεύει την αλιεία όλων των αλιευτικών ειδών, ανεξαιρέτως;

Απάντηση της κ. Bonino εξ ονόματος της Επιτροπής (17 Δεκεμβρίου 1997)

Η Κυβέρνηση της Ισπανίας όρισε μία ζώνη προστασίας της αλιείας στη Μεσόγειο, η οποία απέχει 49 ναυτικά μίλια μετρούμενα από γραμμές βάσεως από την Punta Negra - Cabo de Gata, και εκτείνεται ως την εξ ανατολών ενδιάμεση, σε σχέση με τις υπόλοιπες χώρες της Μεσογείου.

Νομικό πλαίσιο της ανωτέρω απόφασης, της οποίας δεν προηγήθηκε η ενδεδειγμένη γνωμοδότηση, αποτελεί το άρθρο 56 της Σύμβασης των Ηνωμένων Εθνών για το δίκαιο της θάλασσας, η οποία υπεγράφη το 1982. Σύμφωνα με τις πληροφορίες που έχει στη διάθεσή της η Επιτροπή, οι ισπανικές αρχές δεν έχουν ακόμη καταρτίσει ναυτικό χάρτη με την ακριβή οριοθέτηση της εν λόγω ζώνης, όπως προβλέπεται στα άρθρα 74 και 75 της προαναφερόμενης Σύμβασης.

Σύμφωνα με τις δηλώσεις των ισπανικών αρχών, η δημιουργία της ανωτέρω ζώνης προστασίας αποβλέπει κυρίως στην προστασία του τόνου.

Η εφαρμογή της ισχύουσας κοινοτικής νομοθεσίας θα γίνει ταυτόχρονα με την έναρξη της ισχύος της συγκεκριμένης ζώνης. Έτσι, τα αλιευτικά σκάφη της Κοινότητας θα μπορούν να έχουν πρόσβαση σε αυτή, ανεξαρτήτως εθνικότητας. Η πρόσβαση στους αλιευτικούς πόρους εντός της εν λόγω ζώνης από τα μη κοινοτικά αλιευτικά σκάφη θα γίνεται μόνο κατόπιν σύναψης αλιευτικής συμφωνίας μεταξύ του κράτους της σημαίας και της Κοινότητας.
ΓΡΑΠΤΗ ΕΡΩΤΗΣΗ E-3646/97 υποβολή: Angela Sierra Gonzαlez (GUE/NGL) και Laura Gonzαlez Αlvarez (GUE/NGL) προς την Επιτροπή (19 Νοεμβρίου 1997)

Θέμα: Δημοψήφισμα για την ανεξαρτησία της Δυτικής Σαχάρας

Τον Σεπτέμβριο του 1997 επετεύχθη στο Χιούστον (ΗΠΑ) συμφωνία μεταξύ του Μαρόκου και του Πολισάριο για τη διενέργεια δημοψηφίσματος με αντικείμενο το ζήτημα της κυριαρχίας της Δυτικής Σαχάρας.

Ως γνωστό, το Μαρόκο παρεμπόδιζε έως τότε την διενέργεια ενός τέτοιου δημοψηφίσματος μεταξύ των Σαχαράουι της περιοχής, αλλά τώρα μετά την προταθείσα από τη χώρα αυτή ημερομηνία για το δημοψήφισμα φαίνεται να αίρονται οι αμφιβολίες για την οριστική διεξαγωγή του.

Η Ευρωπαϊκή Ένωση στο πλαίσιο των προγραμμάτων ανθρωπιστικής βοήθειας έχει επανειλημμένως παράσχει στο λαό της Δυτικής Σαχάρας δωρεές υλικού πρώτης ανάγκης, λόγω της δυσχερούς κατάστασης που αντιμετωπίζει ο λαός αυτός, ο οποίος ευρίσκεται επί 22 έτη στην εξορία.

Η διαδικασία πραγματοποίησης του δημοψηφίσματος υπό την αιγίδα της Minurso (αποστολή των Ηνωμένων Εθνών για την περιοχή), θα απαιτήσει την πλήρη στήριξη της διεθνούς κοινότητας προκειμένου να διασφαλισθεί η διεξαγωγή του με τη μεγαλύτερη δυνατή διαφάνεια.

Πώς αξιολογεί η Ευρωπαϊκή Επιτροπή τη συμφωνία που επετεύχθη, υπό την αιγίδα του ΟΗΕ, μεταξύ των δύο μερών;

Σε ποιο βαθμό η Επιτροπή προτίθεται να παράσχει τη βοήθειά της προς τους οργανωτές του εν λόγω δημοψηφίσματος ώστε να διασφαλισθεί η διεξαγωγή του;

Απάντηση του κ. Marin εξ ονόματος της Επιτροπής (9 Δεκεμβρίου 1997)

Μετά την έκδοση του ψηφίσματος 1084 του Συμβουλίου Ασφαλείας των Ηνωμένων Εθνών το Νοέμβριο του 1996, η διεθνής κοινότητα, με στόχο την ειρηνική διευθέτηση της διένεξης στη Δυτική Σαχάρα, εναπόθεσε τις ελπίδες και τις προσπάθειές της στον απευθείας διάλογο μεταξύ των ενδιαφερομένων μερών.

Ο διορισμός του κ. James Baker ως ειδικού απεσταλμένου του Γενικού Γραμματέα των Ηνωμένων Εθνών αναπτέρωσε αναμφισβήτητα αυτές τις ελπίδες. Η συμφωνία ανάμεσα στο Μαρόκο και το Μέτωπο Πολισάριο, σχετικά με έναν κώδικα δεοντολογίας για το δημοψήφισμα, φαίνεται ότι αποτελεί ένα σημαντικό βήμα για τη διευθέτηση της διένεξης.

Η Επιτροπή, από την πλευρά της, παρακολουθεί με ιδιαίτερη προσοχή την εξέλιξη της κατάστασης στη Δυτική Σαχάρα και είναι έτοιμη, αν χρειαστεί, να υποστηρίξει οποιαδήποτε πρωτοβουλία η οποία θα μπορούσε να επηρεάσει θετικά την εν λόγω διένεξη, στο πλαίσιο της κοινής εξωτερικής πολιτικής.
ΓΡΑΠΤΗ ΕΡΩΤΗΣΗ E-3535/97 υποβολή: Γιάννης Ρουμπάτης (PSE) προς το Συμβούλιο (14 Νοεμβρίου 1997)

Θέμα: Επικίνδυνη δεξαμενή με αρσενικό στην Αλβανία

Ο Πρόεδρος της Επιτροπής Υγείας της Ιταλικής Γερουσίας, κ. Φραντσέσκο Καρέλα, κατά τη διάρκεια επίσημης επίσκεψής του στην Αλβανία, απεκάλυψε ότι στις εγκαταστάσεις χημικού εργοστασίου στο Φιέρι της Αλβανίας υπάρχει διάτρητη δεξαμενή με 800 κυβικά μέτρα αρσενικό. Η δεξαμενή αυτή είναι έτοιμη να καταρρεύσει, να προκαλέσει τεράστια οικολογική καταστροφή και να θέσει έτσι σε άμεσο κίνδυνο την υγεία πολιτών της Αλβανίας, της Ελλάδας και της Ιταλίας.

Προτίθεται το Συμβούλιο να παράσχει τεχνικοοικονομική βοήθεια προς την Αλβανική Κυβέρνηση για την επισκευή ή και την απομάκρυνση της επικίνδυνης δεξαμενής;

Απάντηση (12 Φεβρουαρίου 1998)

Από τότε που η Αλβανία βγήκε από την απομόνωση, η Κοινότητα θέσπισε σημαντική βοήθεια υπέρ αυτής της χώρας: 557 εκατομμ. ECU μεταξύ του 1991 και του 1996. Επανειλημμένως από την πρόσφατη κρίση στην Αλβανία και πρόσφατα στην σύνοδό του της 10ης Νοεμβρίου 1997, το Συμβούλιο είχε την ευκαιρία να επαναλάβει ότι η Κοινότητα είναι αποφασισμένη να συνεχίσει να παρέχει βοήθεια. Είναι ωστόσο σαφές ότι η καλή διαχείρηση της χώρας αποτελεί πρωταρχική και κυρίαρχη ευθύνη των αλβανικών αρχών.

'Οσον αφορά τη συγκεκριμένη περίπτωση αποθήκευσης αρσενικού στο εργοστάσιο του Φιέρι, το Συμβούλιο συμμερίζεται τις ανησυχίες του αξιότιμου κυρίου Βουλευτή. Δεδομένου ότι τα προγράμματα ενίσχυσης και ιδίως το πρόγραμμα PHARE, τα διαχειρίζεται η Επιτροπή, η Επιτροπή - που γνωρίζει τα στοιχεία που ανέφερε ο αξιότιμος κύριος Βουλευτής και μελετά αυτή την στιγμή την κατάσταση - θα πρέπει να προβλέψει την αναγκαία βοήθεια ώστε να συμβάλει, από κοινού με τις αλβανικές αρχές, στην επίλυση των προβλημάτων που τίθενται.
ΓΡΑΠΤΗ ΕΡΩΤΗΣΗ E-3531/97 υποβολή: Hiltrud Breyer (V) προς την Επιτροπή (12 Νοεμβρίου 1997)

Θέμα: Εντατική εκτροφή κλωσσών στο Neubukow

Στο Neubukow (Mecklenburg-Vorpommern) κατασκευάζονται εγκαταστάσεις εκτροφής κλωσσών σε συστοιχία κλωβών για 800.000 κοτόπουλα.

1. Σε ποιό βαθμό υποστηρίζει η ΕΕ άμεσα και έμμεσα την κατασκευή των εγκαταστάσεων αυτών;

2. Καταβάλλονται χρηματοδοτικοί πόροι της ΕΕ για τη δημιουργία των υποδομών;

3. Παρέχονται για την κατασκευή των εγκαταστάσεων αυτών ενισχύσεις από τα διαρθρωτικά ταμεία;

Απάντηση του κ. Fischler εξ ονόματος της Επιτροπής (11 Δεκεμβρίου 1997)

Όσον αφορά τη χρηματοδότηση ορνιθοτροφείου σε κλωβοστοιχίες, δυναμικότητας 800.000 ορνίθων, στο Neubukow του κρατιδίου Mecklenburg-Vorpommern (Γερμανία), δεν προβλέπεται κοινοτική ενίσχυση ούτε για την κατασκευή της προαναφερόμενης εγκατάστασης ούτε για τη σχετική υποδομή. Στα πλαίσια της κοινοτικής νομοθεσίας που προβλέπει ενισχύσεις για τις επενδύσεις που πραγματοποιούνται στις γεωργικές εκμεταλλεύσεις, ο κανονισμός (ΕΚ) αριθ. 950/97 του Συμβουλίου της 20ής Μαΐου 1997 για τη βελτίωση της αποτελεσματικότητας των γεωργικών διαρθρώσεων ((ΕΕ L 142 της 02.06.1997 )) εξαιρεί, εξ ορισμού, τη χορήγηση ενισχύσεων για ωοπαραγωγή και παραγωγή κρέατος πουλερικών, με εξαίρεση τις ενισχύσεις που αφορούν την προστασία του περιβάλλοντος, καθώς και την υγιεινή των ορνιθώνων και την καλή διαβίωση των ζώων, υπό την προϋπόθεση ότι δεν θα αυξηθεί η δυναμικότητα. Παράλληλα, στο πλαίσιο του επιχειρησιακού προγράμματος του Στόχου 1 για την περιοχή Mecklenburg-Vorpommern, δεν προβλέπεται συγχρηματοδότηση του εν λόγω έργου. Ακόμη και σε εθνικό επίπεδο, η ομοσπονδιακή κυβέρνηση καταψήφισε τη χορήγηση ενισχύσεων για την υποδομή στο πλαίσιο της κατασκευής αγροτικών δρόμων. Όσον αφορά την αίτηση για τη χορήγηση κρατικής ενίσχυσης για τις κατασκευές, το αξιότιμο μέλος του Κοινοβουλίου δεν δύναται να ενημερωθεί σχετικά, καθώς εξακολουθεί να εκκρεμεί η διαδικασία ψήφισής της από το εθνικό κοινοβούλιο.
ΓΡΑΠΤΗ ΕΡΩΤΗΣΗ E-3641/97 υποβολή: David Martin (PSE) προς την Επιτροπή (13 Νοεμβρίου 1997)

Θέμα: Πειράματα με άγρια ζώα

Παρακαλείται η Επιτροπή να αναφέρει λεπτομερώς τυχόν παράγοντες που αποτελούν κατά τη γνώμη της εμπόδιο για τη συμπερίληψη μιας απαγόρευσης χρησιμοποίησης πρωτευόντων που έχουν συλληφθεί στην άγρια φύση σε πειράματα στην ΕΕ στη δήλωση για την κοινοτική πολιτική σχετικά με τη χρησιμοποίηση πρωτευόντων σε εργαστηριακά πειράματα η οποία εκπονείται την εποχή αυτή.

Απάντηση της κ.Bjerregaard εξ ονόματος της Επιτροπής (18 Δεκεμβρίου 1997)

Το σχέδιο δήλωσης για την κοινοτική πολιτική σχετικά με τη χρήση των πρωτευόντων θηλαστικών ως εργαστηριακών ζώων αποτελεί έγγραφο εργασίας το οποίο θα χρησιμοποιηθεί ως βάση των συζητήσεων σχετικά με τη χρήση των πρωτευόντων θηλαστικών, πλην του ανθρώπου.

Τα μέτρα που προβλέπονται στο εν λόγω έγγραφο εργασίας μαζί με άλλα ζητήματα σχετικά με τη χρήση πρωτευόντων θηλαστικών, πλην του ανθρώπου, θα συζητηθεί στην επόμενη συνεδρίαση των εθνικών αρχών που είναι αρμόδιες για την εφαρμογή της οδηγίας 86/609/ΕΟΚ σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς ((ΕΕ L 358 της 18.12.1986 )), η οποία έχει προγραμματιστεί για τις 4 Δεκεμβρίου 1997. Αναλόγως της έκβασης της συνάντησης η Επιτροπή θα προχωρήσει σε διαβουλεύσεις με εκπροσώπους της βιομηχανίας και μη κυβερνητικών οργανισμών.

Σε αυτή τη φάση, δεν είναι ακόμη δυνατόν να υποβληθεί θέση σχετικά με τις εναλλακτικές δυνατότητες όσον αφορά την απαγόρευση της χρήσης πρωτευόντων θηλαστικών που έχουν συλληφθεί στο φυσικό τους περιβάλλον.
ΓΡΑΠΤΗ ΕΡΩΤΗΣΗ E-3680/97 υποβολή: Anita Pollack (PSE) προς την Επιτροπή (19 Νοεμβρίου 1997)

Θέμα: Επιχειρηματικός τουρισμός

Το 1996 η Επιτροπή δημοσίευσε έκθεση σχετικά με τον επιχειρηματικό τουρισμό την οποία εκπόνησε η εταιρία Horwath and Axe. Θα μπορούσε η Επιτροπή να αναφέρει κατά λεπτομερή τρόπο τι έχει γίνει για την υλοποίηση των συστάσεων της εν λόγω έκθεσης;

Απάντηση του κ. Παπουτσή εξ ονόματος της Επιτροπής (5 Δεκεμβρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην γραπτή της ερώτηση E-3391/97 ((βλέπε σελίδα 96. )).
ΓΡΑΠΤΗ ΕΡΩΤΗΣΗ P-3256/97 υποβολή: Riccardo Garosci (UPE) προς την Επιτροπή (9 Οκτωβρίου 1997)

Θέμα: Αύξηση των ποσοστών του ΦΠΑ στην Ιταλία

Ερωτάται η Επιτροπή τι στάση προτίθεται να τηρήσει και ποια μέτρα σκοπεύει να λάβει έναντι της Ιταλικής κυβέρνησης που τελευταία αύξησε τα ποσοστά ΦΠΑ βαίνοντας με τον τρόπο αυτό σαφώς ενάντια στις κατευθύνσεις της ΕΕ περί εναρμονίσεως των ποσοστών φορολογίας;

Ειδικότερα, σε ό,τι αφορά την ιταλική αυτοκινητοβιομηχανία που αποτελεί πρωταρχικό τομέα για την απασχόληση, θα μπορούσαν να παρασχεθούν κίνητρα υπό μορφήν φορολογικής απαλλαγής του ΦΠΑ προκειμένου για αυτοκίνητα που αγοράζονται από εταιρίες.

Απάντηση του κ. Monti εξ ονόματος της Επιτροπής (12 Νοεμβρίου 1997)

Με βάση τα στοιχεία τα οποία έχει στη διάθεσή της προς το παρόν η Επιτροπή, οι νέες ιταλικές ρυθμίσεις για τους συντελεστές ΦΠΑ συνάδουν απολύτως με την έκτη οδηγία για τον ΦΠΑ (77/388/ΕΟΚ ((ΕΕ L 145 της 13.6.1977. ))), και ιδίως με το άρθρο 12 (3) (α), το άρθρο 28 (2) (i) και το παράρτημα Η. Η Επιτροπή εκφράζει την ικανοποίησή της για την κατάργηση του αποκαλούμενου «συντελεστή αναμονής» (aliquota di parcheggio), στο πλαίσιο της απλούστευσης και εναρμόνισης του συστήματος συντελεστών ΦΠΑ, πράγμα το οποίο συμβαδίζει με τα σχέδια της ίδιας της Επιτροπής για την καθιέρωση νέου κοινού συστήματος ΦΠΑ.

Η κατάσταση δεν είναι το ίδιο σαφής προκειμένου για τη δυνατότητα έκπτωσης του φόρου εισροών που επιβαρύνει τα καινουργή αυτοκίνητα. Η Επιτροπή μελετά ήδη τις νέες διατάξεις προκειμένου να κρίνει κατά πόσον συνάδουν με την κοινοτική νομοθεσία. Σχετικά με το θέμα αυτό, αξίζει να αναφερθεί ότι η Επιτροπή επεξεργάζεται επίσης μία πρόταση για την έκδοση οδηγίας του Συμβουλίου με σκοπό την περαιτέρω εναρμόνιση στον συγκεκριμένο τομέα, δεδομένου ότι σύμφωνα με την έκτη οδηγία για τον ΦΠΑ ορισμένα κράτη μέλη έχουν την ευχέρεια να αποκλείσουν την έκπτωση του φόρου εισροών, ενώ κάποια άλλα δεν την έχουν.
ΓΡΑΠΤΗ ΕΡΩΤΗΣΗ E-3792/97 υποβολή: Pedro Marset Campos (GUE/NGL) προς το Συμβούλιο (26 Νοεμβρίου 1997)

Θέμα: Αστυνομικές ενέργειες ενόψει διαδήλωσης στο Λουξεμβούργο την 20/11/97 για την απασχόληση

Όργανα της αστυνομίας παρουσιάστηκαν στις 5.11.1997 στα κεντρικά γραφεία των συνδικάτων UGT, CC.OO. και CSIF στην Εξτραμαδούρα (Ισπανία) και ζήτησαν πληροφορίες για τα άτομα που θα λάβουν μέρος στη διαδήλωση που θα πραγματοποιηθεί στις 20.11.1997 στο Λουξεμβούργο, την οποία έχει συγκαλέσει η Συνομοσπονδία των Ευρωπαϊκών Συνδικάτων.

Η Γενική Διεύθυνση της Ισπανικής Αστυνομίας ανέφερε ότι οι ενέργειες αυτές έγιναν μετά από αίτημα που υπέβαλε το συντονιστικό γραφείο των αστυνομικών υπηρεσιών της Ευρωπαϊκής Ένωσης για τη συγκέντρωση πληροφοριών σχετικά με τη σύνθεση της διαδήλωσης, τη διαδρομή, τα μέσα μεταφοράς και τα καταλύματα που έχουν προβλεφθεί στο Λουξεμβούργο.

Σε ποιά νομική βάση στηρίζονται οι ενέργειες αυτές; Θεωρεί το Συμβούλιο ότι είναι συμβατές με το σεβασμό των θεμελιωδών ελευθεριών όπως η ελευθερία έκφρασης και το δικαίωμα διαδήλωσης;

Απάντηση (12 Φεβρουαρίου 1998)

Η τήρηση της δημόσιας τάξης στο έδαφος των κρατών μελών της Ευρωπαϊκής 'Ενωσης εμπίπτει στην αποκλειστική αρμοδιότητα των αρχών κάθε κράτους. Το Συμβούλιο δεν μπορεί να λάβει θέση για ένα ζήτημα που δεν ανήκει στον τομέα των αρμοδιοτήτων που του παρέχουν οι συνθήκες.
ΓΡΑΠΤΗ ΕΡΩΤΗΣΗ E-3403/97 υποβολή: Ole Krarup (I-EDN) προς το Συμβούλιο (28 Οκτωβρίου 1997)

Θέμα: Οδηγίες σχετικά με το δικαίωμα διαμονής

Λαμβάνοντας υπόψη τις νέες διατάξεις της Συνθήκης του Άμστερνταμ σχετικά με την αυξανόμενη ελεύθερη κυκλοφορία των προσώπων, ερωτάται το Συμβούλιο σε ποιο βαθμό οι τρεις οδηγίες περί του δικαιώματος διαμονής, οι οποίες εγκρίθηκαν το 1990, επεκτείνονται πλέον και σε άλλες κατηγορίες προσώπων;

Απάντηση (12 Φεβρουαρίου 1998)

Οι τρεις οδηγίες που εκδόθηκαν το 1990 και στις οποίες αναφέρεται ο αξιότιμος κ. βουλευτής καθορίζουν σαφώς τις κατηγορίες προσώπων στις οποίες εφαρμόζονται.

Με την έναρξη ισχύος της Συνθήκης του 'Αμστερνταμ, θα εφαρμοσθούν για τους υπηκόους τρίτων χωρών, κατ' εφαρμογήν των μελλοντικών άρθρων 62, σημείο 3, και 63, σημείο 4, μέτρα περί καθορισμού των προϋποθέσεων υπό τις οποίες μπορούν να κυκλοφορούν στο έδαφος των κρατών μελών, καθώς και των προϋποθέσεων διαμονής τους στα κράτη μέλη.

Στα πλαίσια της νομοθετικής πρωτοβουλίας τους, θα εναπόκειται στην Επιτροπή ή στα κράτη μέλη να προτείνουν, μετά την έναρξη ισχύος της συνθήκης του 'Αμστερνταμ, διατάξεις σχετικά με το δικαίωμα διαμονής άλλων κατηγοριών προσώπων.
ΓΡΑΠΤΗ ΕΡΩΤΗΣΗ E-3485/97 υποβολή: Richard Howitt (PSE) προς την Επιτροπή (3 Νοεμβρίου 1997)

Θέμα: Η Σύμβαση της Βαρσοβίας και η κράτηση κατοίκου του Essex ως ομήρου στο Κουβέιτ- απαίτηση κατά ης British Airways

Λαμβάνοντας υπόψη την από μακρού υφιστάμενη καταγγελία του κ. Edwart Hammett, κατοίκου του Essex και 367 επιβατών του αεροπλάνου της πτήσης 149 της British Airways το οποίο παρακινδυνευμένα και ηθελημένα προσγειώθηκε στο Κουβέτι μετά την εισβολή του Ιράκ κατά τον πόλεμο του Κόλπου, προτίθεται η Επιτροπή να εξατάσει το ενδεχόμενο ύπαρξης αρμοδιότητας της Ευρωπαϊκής Ένωσης όσον αφορά τις πιθανές έρευνες;

Ειδικότερα προτίθεται η Επιτροπή να παραπέμψει σε ορισμένες πτυχές του δικαίου της Ευρωπαϊκής Ένωσης που ενδέχεται να έχουν σημασία όσον αφορά την υπόθεση αυτή, λαμβάνοντας υπόψη το γεγονός ότι επιβάτες αποζημιώθηκαν στη Γαλλία από τη ΒΑ μετά από δικαστικές ενέργειες, ενώ στους συνεπιβάτες τους στο Ηνωμένο Βασίλειο δεν αναγνωρίστηκε δικαίωμα αποζημίωσης;

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-3485/97 και E-3487/97 (11 Δεκεμβρίου 1997)

Οι δυσχέρειες και η ταλαιπωρία που αντιμετώπισαν οι επιβάτες της πτήσης της British Airways με αριθμό 149, που προσγειώθηκε στο Κουβέιτ μετά από την εισβολή εκ μέρους του Ιράκ, κατά τα φαινόμενα δεν αφορούν ουδεμία παράβαση της κοινοτικής νομοθεσίας. Δεδομένου ότι δεν υφίσταται αντίστοιχη κοινοτική νομοθεσία, η πραγματοποίηση εκ μέρους της Επιτροπής έρευνας θα ήταν αδικαιολότητη. Για τον ίδιο λόγο, τα δικαιώματα των επιβατών εξαρτώνται από την εφαρμογή των αντιστοίχων εθνικών νομοθεσιών και της σύμβασης της Βαρσοβίας.

Ωστόσο η Επιτροπή εξετάζει τις δυνατότητες να επιτευχθούν περαιτέρω πρόοδοι στον τομέα της πολιτικής καταναλωτών για τις αερομεταφορές. Πρόσφατα ολοκληρώθηκε και υποβλήθηκε στην Επιτροπή γενική μελέτη εκτίμησης των όρων που καθορίζουν τα αεροπορικά συμβόλαια. Επι του παρόντος η Επιτροπή οργανώνει διαβουλεύσεις με όλα τα εμπλεκόμενα μέρη σχετικά με τα αποτελέσματα της μελέτης αυτής.
ΓΡΑΠΤΗ ΕΡΩΤΗΣΗ E-3703/97 υποβολή: Marjo Matikainen-Kallstrφm (PPE) προς την Επιτροπή (19 Νοεμβρίου 1997)

Θέμα: Απαγόρευση της χρήσης αμιάντου

Τα αποτελέσματα διαφόρων διεθνών ερευνών επιβεβαιώνουν το γεγονός ότι ο αμίαντος είναι μια πραγματικά επικίνδυνη ουσία. Έχει υπολογισθεί ότι, λόγω των ασθενειών που προκαλούνται από την έκθεση σε αμίαντο, κυρίως του καρκίνου των πνευμόνων, στις αρχές το 21ου αιώνα θα αποβιώνουν τουλάχιστον 10.000 άτομα ετησίως. Ο αμίαντος δύναται να αντικατασταθεί πλήρως από άλλες ουσίες με τις οποίες μπορεί να επιτευχθούν τα ίδια αποτελέσματα χωρίς να τίθεται σε τόσο μεγάλο κίνδυνο η υγεία όσων εκτίθενται σε αυτές.

Στις Χώρες του Βορρά, τη Γερμανία, τις Κάτω Χώρες και τη Γαλλία έχει ήδη απαγορευθεί η επαναχρησιμοποίηση του αμιάντου. Παρόλο όμως αυτό, η Ευρωπαϊκή Επιτροπή καθυστερεί για κάποιο λόγο τη λήψη απόφασης σχετικά με την απαγόρευση της χρήσης του αμιάντου. Εάν η Επιτροπή εξακολουθήσει να επιτρέπει την επαναχρησιμοποίηση του αμιάντου ως πρώτης ύλης για τη βιομηχανία, οι αποφάσεις σε εθνικό επίπεδο δεν θα είναι πλέον σε θέση να αποτρέπουν την εισαγωγή συσκευών και μηχανημάτων τα οποία περιέχουν επικίνδυνο για την υγεία αμίαντο.

Θα ήθελα να πληροφορηθώ από την Επιτροπή σε ποιό στάδιο βρίσκεται η προπαρασκευή της οδηγίας σχετικά με την απαγόρευση της επαναχρησιμοποίησης του αμιάντου ως πρώτης ύλης για τη βιομηχανία; Λόγω, κυρίως, της επικινδυνότητας του αμιάντου, η λήψη αποφάσεων δεν πρέπει να καθυστερήσει άλλο. Επιπλέον, ορισμένες βιομηχανίες χρησιμοποιούν τον αμίαντο ως ευτελές μέσο για την αντιμετώπιση του ανταγωνισμού από ακίνδυνες αλλά και ακριβότερες υποκατάστατες ουσίες. Οι κακές εμπειρίες της ίδιας της Επιτροπής όσον αφορά την επικινδυνότητα του αμιάντου δεν την πείθουν για την ανάγκη επίσπευσης της λήψης αποφάσεων;

Απάντηση του κ. Bangemann εξ ονόματος της Επιτροπής (19 Δεκεμβρίου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3826/97 υποβολή: Roberto Mezzaroma (UPE) προς την Επιτροπή (28 Νοεμβρίου 1997)

Θέμα: Ασφάλεια στην Ευρώπη

Για το συμφέρον της ασφάλειας αυτής της ίδιας της Ευρώπης, γνωρίζουν η Επιτροπή και το Ευρωπαϊκό Κοινοβούλιο την είδηση που δημοσιεύτηκε στην ημερήσια εφημερίδα «Il Giornale» της 10ης Αυγούστου 1997 σύμφωνα με την οποία μια εταιρία της La Spezia και μια της Piacenza προμήθευσαν στη Λιβύη μηχανήματα με τα οποία επιμηκύνεται το βεληνεκές και ενισχύονται οι ικανότητας των πυραύλων, θέτοντας έτσι σε κίνδυνο την ειρήνη στη Μέση Ανατολή και στις μεσογειακές ακτές της Ευρώπης;

Απάντηση του κ. Van den Broek εξ ονόματος της Επιτροπής (18 Δεκεμβρίου 1997)

Η Επιτροπή δεν διαθέτει πληροφορίες σχετικά με την ενδεχόμενη προμήθεια στην οποία αναφέρεται το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-3168/97 υποβολή: Graham Mather (PPE) προς την Επιτροπή (13 Οκτωβρίου 1997)

Θέμα: Δικαιώματα ψήφου πολιτών ΕΕ μη υπηκόων στα κράτη μέλη

Βάσει της Συνθήκης για την Ευρωπαϊκή Ένωση, κάθε πολίτης της ΕΕ έχει δικαίωμα ψήφου στις δημοτικές εκλογές στο κράτος μέλος της ΕΕ όπου κατοικεί υπό όρους ιδίους με εκείνους που ισχύουν για τους πολίτες της χώρας αυτής. Η οδηγία 94/80 ((ΕΕ L 368 της 31.12.1994, σελ. 38 )) ορίζει τις λεπτομερείς ρυθμίσεις για την άσκηση των δικαιωμάτων αυτών, και θα έπρεπε να είχε ήδη μεταφερθεί στην εθνική νομοθεσία την 1η Ιανουαρίου 1996. Η γαλλική νομαρχιακή υπηρεσία ανέφερε σε ψηφοφόρο μου ότι δεν δικαιούται να ψηφίσει στις αντίστοιχες τοπικές εκλογές διότι ήταν συνεχώς κάτοικος της περιοχής για λιγότερο από έξι μήνες. Στην πράξη, τα κράτη μέλη και οι δήμοι τους είναι σε θέση να προβούν σε διακριτική μεταχείριση όσον αφορά την εφαρμογή των διατάξεων της οδηγίας. Για παράδειγμα, το άρθρο 4, παράγραφος 2 αναφέρει ότι «όταν, σύμφωνα με τη νομοθεσία του κράτους μέλους κατοικίας, οι υπήκοοί του μπορούν να ασκούν το δικαίωμα του εκλέγειν... μόνον ως προς τον κύριο οργανισμό τοπικής αυτοδιοίκησης στο έδαφος του οποίου έχουν την κύρια κατοικία τους, η προϋπόθεση αυτή ισχύει και για τους εκλογείς ή εκλόγιμους βάσει του άρθρου 3».

Ωστόσο, το άρθρο 4, παράγραφος 1 διευκρινίζει ότι «αν για να είναι εκλογείς ή... οι υπήκοοι του κράτους μέλους κατοικίας πρέπει να κατοικούν επί ορισμένο ελάχιστο χρονικό διάστημα στο εθνικό έδαφος, οι εκλογείς... λογίζεται ότι πληρούν την προϋπόθεση εφόσον έχουν κατοικήσει κατά το ίδιο χρονικό διάστημα σε άλλα κράτη μέλη.»

Ποιούς μηχανισμούς έχει προβλέψει η Επιτροπή για τον έλεγχο της εφαρμογής της οδηγίας αυτής και την εξασφάλιση ότι οι διάφορες παρεκκλίσεις και διακριτικά στοιχεία της οδηγίας εφαρμόζονται ορθώς και δεν οδηγούν σε διακρίσεις κατά των πολιτών που δεν είναι υπήκοοι του εν λόγω κράτους;

Απάντηση του κ. Monti εξ ονόματος της Επιτροπής (8 Δεκεμβρίου 1997)

Η Γαλλία δεν έχει μέχρι στιγμής ενσωματώσει την οδηγία αριθ. 94/80/ΕΚ του Συμβουλίου της 19ης Δεκεμβρίου 1994 η οποία ορίζει τις λεπτομερείς ρυθμίσεις για την άσκηση του δικαιώματος ψήφου και τη θέση υποψηφιότητας στις δημοτικές εκλογές από πολίτες της Ένωσης που διαμένουν σε κράτος μέλος του οποίου δεν είναι υπήκοοι και, ως εκ τούτου, οι πολίτες της Ένωσης που διαμένουν στη Γαλλία δεν έχουν το δικαίωμα να ψηφίζουν ή να θέτουν υποψηφιότητα στις δημοτικές εκλογές στη χώρα αυτή. Συνεπώς, η Επιτροπή κίνησε τη διαδικασία επί παραβάσει κατά της Γαλλίας.

Όσον αφορά τον έλεγχο της εφαρμογής της οδηγίας, θα πρέπει να αναφερθεί ότι, μετά την κοινοποίηση των εθνικών μέτρων εφαρμογής, η Επιτροπή προβαίνει σε διεξοδική ανάλυσή τους προκειμένου να εξακριβωθεί κατά πόσο τα μέτρα αυτά συμβιβάζονται με τις διατάξεις της οδηγίας. Επιπλέον, η Επιτροπή εξετάζει οποιαδήποτε καταγγελία πολιτών σχετικά με τη μη ορθή εφαρμογή του κοινοτικού δικαίου από τις εθνικές αρχές.